**Ministru kabineta noteikumu projekta „Noteikumi par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem” sākotnējās ietekmes novērtējuma ziņojums (anotācija)**

|  |
| --- |
|  I Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Noteikumi par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem” (turpmāk – noteikumu projekts) ir izstrādāts saskaņā ar Sauszemes transportlīdzekļu īpašnieku civiltiesiskās atbildības obligātās apdrošināšanas likuma (turpmāk – OCTA likums) [19.panta](http://pro.nais.lv/naiser/text.cfm?Ref=0101032005051700331&Req=0101032005051700331&Key=0103012004040732793&Hash=1#1) trešo daļu, kas Ministru kabinetam deleģē noteikt apdrošināšanas atlīdzības apmēru un aprēķināšanas kārtību par personai nodarītajiem materiālajiem un nemateriālajiem zaudējumiem. Noteikumu projekts nodrošina atbilstību Eiropas Savienības Tiesas (turpmāk – EST) 2013.gada 24.oktobra spriedumam Drozdovs vs. AAS “Baltikums” lietā (C-277/12), EST 2013.gada 24.oktobra spriedumam [*K.Haasová* pret *Rastislav Petrík*, *Blanka Holingová* (Slovākijas lieta) (*C‑22/12*),](http://curia.europa.eu/juris/liste.jsf;jsessionid=9ea7d2dc30db77a57feb77284ff482a0d52dd08aa66a.e34KaxiLc3qMb40Rch0SaxuMa3b0?pro=&lgrec=lv&nat=&oqp=&dates=&lg=&language=lv&jur=C%2CT%2CF&cit=none%252CC%252CCJ%252CR%252C2008E%252C%252C%252C%252C%252C%252C%252C%252C%252C%252Ctrue%252Cfalse%252Cfalse&num=c-22%252F12&td=ALL&pcs=O&avg=&page=1&mat=or&jge=&for=&cid=553148) EST 23.01.2014. spriedumam *Enrico Petillo, Carlo Petillo v Unipol* (Itālijas lieta) *(C- 371/12 )*, no kuriem secināms, ka direktīvas OCTA jomā, kuras konsolidētas ar Eiropas Parlamenta un Padomes 2009.gada 16.septembra direktīvu [*2009/103/EK*](http://pro.nais.lv/naiser/esdoc.cfm?esid=32009L0103) par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību (turpmāk – Direktīva [*2009/103/EK*](http://pro.nais.lv/naiser/esdoc.cfm?esid=32009L0103)), attiecas arī uz personai nodarītajiem nemateriālajiem zaudējumiem, un līdz ar to šim zaudējumu veidam nevar būt zemāks apdrošināšanas atlīdzības limits kā noteikts Direktīvā [*2009/103/EK*](http://pro.nais.lv/naiser/esdoc.cfm?esid=32009L0103)*.* Vienlaikus no EST 2014.gada 23.janvāra sprieduma lietā *C- 371/12* izriet, ka dalībvalsts drīkst noteikt aprēķināšanas kārtību par personai nodarītajiem nemateriālajiem zaudējumiem. Apdrošinātāja atbildības limits, kas spēkā no 2012.gada 1.jūnija, ir noteikts OCTA likuma 15.pantā atbilstoši tam, kā to paredz Direktīva [*2009/103/EK*](http://pro.nais.lv/naiser/esdoc.cfm?esid=32009L0103)*.* OCTA likuma pārejas noteikumu 13.punkts noteica apdrošināšanas atbildības limitus laika posmā no 2007.gada 1.novembra līdz 2012.gada 31.maijam.OCTA likuma 15.panta pirmās daļas 1.punkts nosaka kopējo apdrošinātāja atbildības limitu gan par personai nodarītajiem materiālajiem zaudējumiem, gan par personai nodarītajiem nemateriālajiem zaudējumiem. OCTA likuma 19.panta otrajā daļā ir minēti personai nodarīto nemateriālo zaudējumu veidi, bet atbilstoši OCTA likuma 19.panta trešajai daļai apdrošināšanas atlīdzības apmēru un aprēķināšanas kārtību par personai nodarītajiem materiālajiem un nemateriālajiem zaudējumiem nosaka Ministru kabinets. Līdz ar to Ministru kabinets ir izdevis 2 noteikumus – par personai nodarītajiem materiālajiem zaudējumiem (*2004.gada 14.decembra Ministru kabineta noteikumi Nr.1008 „Noteikumi par apdrošināšanas atlīdzības apmēru un aprēķināšanas kārtību par personai nodarītajiem materiālajiem zaudējumiem"*), un par personai nodarītajiem nemateriālajiem zaudējumiem (*2005.gada 17.maija Ministru kabineta noteikumi Nr.331 „Noteikumi par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem", kuri vairs nav atbilstoši iepriekš minētajiem EST spriedumiem).* Tādējādi secināms, ka OCTA likuma 15.panta pirmās daļas 1.punktā noteiktais apdrošinātāja atbildības limits nav attiecināms tikai uz personai nodarītajiem nemateriālajiem zaudējumiem. Noteikumu projekta pielikuma I sadaļā norādītā apdrošināšanas atlīdzības apmēra noteikšanas kārtība izstrādāta, ņemot vērā Latvijā pastāvošo tiesu praksi morālā kaitējuma apmēra noteikšanā saistībā ar ceļu satiksmes negadījumiem līdz noteikumu projekta sagatavošanai, lai katrā individuālā gadījumā pastāvētu iespēja apdrošinātājam (OCTA likuma 1.panta 6.punkts) vai biedrībai „Latvijas Transportlīdzekļu apdrošinātāju birojs” (turpmāk - Transportlīdzekļu apdrošinātāju birojs) vērtēt un noteikt atbilstošu atlīdzinājumu, t.i., vienlaikus ievērojot to, kas minēts Satversmes 92. panta trešajā teikumā, t.i., ka nepamatota tiesību aizskāruma gadījumā ikvienam ir tiesības uz atbilstīgu atlīdzinājumu. Kā viens no kritērijiem morālā kaitējuma apmēra noteikšanai tiek izmantota valstī noteiktā minimālā mēneša darba alga. Šis kritērijs noteikumu projektā tiek izmantots, lai tiktu izveidota ilgtspējīga un elastīga apdrošināšanas atlīdzības aprēķināšanas kārtība. Izmantojot valstī noteikto minimālo mēneša darba algu skaitu, tiek paredzēta iespēja diferencēt arī apdrošināšanas atlīdzību apmēru atkarībā no ekonomiskās situācijas valstī. Palielinot valstī noteikto minimālās mēneša darba algas apmēru, vienlaikus palielināsies arī apdrošināšanas atlīdzība par personai nodarītajiem nemateriālajiem zaudējumiem. Ņemot vērā to, ka personai nodarītie nemateriālie zaudējumi un to apmērs ir cieši saistīts ar personas subjektīvo novērtējumu, tad attiecīgi ir nepieciešama vienota kārtība, aprēķina principi nemateriālo zaudējuma apmēra noteikšanai, pēc kuriem varētu vadīties apdrošinātāji, Transportlīdzekļu apdrošinātāju birojs un tiesas, lai līdzīgos un salīdzināmos gadījumos arī apdrošināšanas atlīdzības apmērs būtu līdzvērtīgs.Lai  atlīdzinot par tādu pašu miesas bojājumu dažādos zaudējumu veidos nerastos būtiskas atšķirības, noteikumu projekta pielikuma III sadaļā „Apdrošināšanas atlīdzības aprēķināšanai piemērojamie procenti atbilstoši miesas bojājumam” ir noteikts veselībai nodarītā kaitējuma izvērtējums procentuāli, par pamatu ņemot šobrīd spēkā esošo Ministru kabineta 2005.gada 17.maija noteikumu Nr.331 „Noteikumi par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem" pielikumā esošos apdrošināšanas atlīdzības aprēķināšanai piemērojamos procentus atbilstoši miesas bojājumam, tos nedaudz koriģējot. Paskaidrojuma rakstā Ministru kabineta noteikumu projektam “Noteikumi par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem” (pieejams - <http://mk.gov.lv/doc/2005/FMPask_030105_1.doc>) ir minēts, ka:*„Pielikumā minētie apdrošināšanas atlīdzības aprēķināšanai piemērojamie procenti ir noteikti, ņemot vērā nelaimes gadījumu apdrošināšanā piemērojamos procentus, Valsts Darba nespējas ārstu ekspertīzes komisijas noteiktos invaliditātei piemērojamos procentus un Tiesu medicīnas ekspertīzes praksē piemērojamos procentus*.”Pielikumā minētos apdrošināšanas atlīdzības aprēķināšanai piemērojamos procentus 2004.gadā izvērtēja gan apdrošināšanas sabiedrību speciālisti-ārsti, gan Valsts tiesu medicīnas ekspertu centra un Veselības un darbspēju ekspertīzes ārstu valsts komisijas pārstāvji. Savukārt, 2013.gadā pielikumā norādīto miesas bojājumu un atbilstoši tiem piemērojamo procentu aktualitāti ir pārskatījusi un precizējusi Transportlīdzekļu apdrošinātāju biroja Personai nodarīto zaudējumu izvērtēšanas ekspertu komisija, kurā ietilpst  apdrošināšanas sabiedrību pārstāvji - personas, kurām ir augstākā medicīniskā izglītība un kas praksē ikdienā strādā apdrošināšanas jomā. Pielikumā minētie apdrošināšanas atlīdzības aprēķināšanai piemērojamie procenti ir izstrādāti tā, lai attiecīga smaguma miesas bojājumiem tiktu noteikts atbilstošs procentuālais apmērs atkarībā no tā, kā šis veselībai nodarītais kaitējums ietekmē cietušās personas veselības stāvokli. Jo nopietnāks veselībai nodarītais kaitējums, jo attiecīgi lielāks procentuālais koeficents. Vienlaikus jāpiebilst, ka līdzīga veida aprēķina sistēmas ir pieejamas arī citās valstīs, piem., Itālijā, Vācijā, Francijā un Spānijā. Precizētais pielikums ir iekļauts noteikumu projekta pielikuma III sadaļā.Lai tiktu ievērotas Satversmes 92. panta trešā teikuma prasības, noteikumu projektā ir noteikts, ja trešā persona nepiekrīt aprēķinātajam apdrošināšanas atlīdzības apmēram, tad tai ir tiesības vērsties pie apdrošinātāja vai Transportlīdzekļu apdrošinātāju biroja ar lūgumu pārskatīt pieņemto lēmumu par apdrošināšanas atlīdzību, vienlaikus iesniedzot pamatojumu. Ja apdrošinātājs vai Transportlīdzekļu apdrošinātāju birojs piekritīs trešās personas pamatojumā minētajam, apdrošināšanas atlīdzības apmērs tiks pārskatīts. Savukārt, ja apdrošinātājs vai Transportlīdzekļu apdrošinātāju birojs nepiekritīs trešās personas pamatojumā minētajam, un trešā persona nebūs apmierināta ar pārskatīto lēmumu, tad atbilstoši OCTA likuma 39.panta sestajai daļai tai ir tiesības vērsties tiesā pret apdrošinātāju vai Transportlīdzekļu apdrošinātāju biroju savu interešu aizstāvībai, lai pierādītu nemateriālo zaudējumu apmēra pamatotību, un šādā gadījumā nemateriālo zaudējumu apmērs tiks atlīdzināts atbilstoši tiesas spriedumā norādītajai summai.Noteikumu projektā ir paredzēta aprēķināšanas kārtība, lai pēc vienotiem principiem līdzīgos gadījumos tiktu aprēķināta apdrošināšanas atlīdzība par personai nodarītajiem nemateriālajiem zaudējumiem. Noteikumu projektā paredzētā apdrošināšanas atlīdzības kārtība nenosaka maksimālos atbildības limitus, kas būtu zemāki par OCTA likumā un Direktīvā [2009/103/EK](http://pro.nais.lv/naiser/esdoc.cfm?esid=32009L0103) minētajiem obligātajiem limitiem, bet gan nosaka aprēķināšanas kārtību, paredzot iespēju katru gadījumu vērtēt individuāli un šādā veidā cenšoties samazināt to gadījumu skaitu, kas tālāk būtu risināmi tiesvedības ceļā.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība. | 2005.gada 17.maijā Ministru kabinets pieņēma noteikumus Nr.331 „Noteikumi par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem", kuros ir noteikti apakšlimiti personai nodarīto nemateriālo zaudējumu atlīdzināšanai.Ņemot vērā iepriekš minētos EST spriedumus, secināms, ka nedrīkst būt noteikti apakšlimiti par personai nodarītajiem nemateriālajiem zaudējumiem, kas ir zemāki par OCTA likuma 15.panta pirmās daļas 1.punktā noteikto apdrošinātāja atbildības limitu atbilstoši tam, kā to šobrīd paredz Direktīvas [*2009/103/EK*](http://pro.nais.lv/naiser/esdoc.cfm?esid=32009L0103) 9.panta 1.punkta a) apakšpunkts, kas nosaka obligātās apdrošināšanas minimālo summu, ja nodarīti miesas bojājumi. Tiesiskā regulējuma mērķis ir izdot jaunus Ministru kabineta noteikumus par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem atbilstoši OCTA likuma 15.panta pirmās daļas 1.punktam un iepriekš minētajiem EST spriedumiem. Noteikumu projektā tiek paredzēts, ka noteikumi nosaka apdrošināšanas atlīdzības apmēru un aprēķināšanas kārtību sauszemes transportlīdzekļu īpašnieku civiltiesiskās atbildības obligātajā apdrošināšanā par ceļu satiksmes negadījumā personai nodarītajiem nemateriālajiem zaudējumiem, nenosakot maksimāli pieļaujamo apdrošināšanas atlīdzības limitu, kā tās ir noteiks spēkā esošajos Ministru kabineta noteikumos, bet paredzot iespēju katru gadījumu vērtēt individuāli un arī katrā gadījumā individuāli noteikt apdrošināšanas atlīdzības apmēru.Noteikumu projektā tiek paredzēts, ka ar noteikumu spēkā stāšanos tiks atzīti par spēku zaudējušiem Ministru kabineta 2005.gada 17.maija noteikumi Nr.331 "Noteikumi par apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem" (Latvijas Vēstnesis, 2005, 80.nr., 2013., 189.nr.). |
| 3. | Projekta izstrādē iesaistītās institūcijas | Finanšu ministrija, Tieslietu ministrija, Transportlīdzekļu apdrošinātāju birojs un tās biedri – apdrošinātāji, kuriem ir tiesības veikt sauszemes transportlīdzekļu īpašnieku civiltiesiskās atbildības obligāto apdrošināšanu. Transportlīdzekļu apdrošinātāju biroja Konsultatīvās padomes, kas izveidota saskaņā ar OCTA likuma 49.panta pirmo daļu, 2014.gada 5.februāra sēdē Konsultatīvās padomes locekļi ir iepazīstināti ar to, ka nepieciešamas izmaiņas spēkā esošajā tiesiskajā regulējumā par personai nodarīto nemateriālo zaudējumu atlīdzināšanu. |
| 4. | Cita informācija | Personas, kurām ir tiesības pretendēt uz apdrošināšanas atlīdzību par personai nodarītajiem nemateriālajiem zaudējumiem, izriet no OCTA likuma 1.panta 8.punkta (jēdziena „cietusī persona” definīcijas) un 1.panta 15.punkta (jēdziena „trešā persona” definīcijas), to skatot sistēmiski ar OCTA likuma 19.panta otro daļu, kur noteikti personai nodarīto nemateriālo zaudējumu veidi. OCTA likuma 19.panta otrā daļa paredz, ka ceļu satiksmes negadījumā personai nodarītie nemateriālie zaudējumi ir zaudējumi, kas saistīti ar sāpēm un garīgām ciešanām sakarā ar:1) cietušās personas fizisku traumu;2) cietušās personas sakropļojumu, invaliditāti;3) apgādnieka, apgādājamā vai laulātā nāvi;4) apgādnieka, apgādājamā vai laulātā 1.grupas invaliditāti.Atbilstoši OCTA likuma 23.panta sestajai daļai apdrošināšanas atlīdzību par zaudējumiem sakarā ar cietušās personas nāvi izmaksā, ja cietušās personas nāve iestājusies gada laikā pēc ceļu satiksmes negadījuma un tiesu medicīnas eksperts vai ārstniecības iestāde apliecina, ka cietušās personas nāve cēloniski saistīta ar attiecīgo negadījumu. Līdz ar to šī norma attiecināma arī uz noteikumu projektā minētajiem gadījumiem, kad iestājusies apgādnieka, apgādājamā vai laulātā nāve.Atkarībā no konkrētās situācijas un ņemot vērā, piemēram, apstākli, vai mirusī persona ir bijusi nodarbināta, izziņu par mirušā apgādībā bijušajām personām apdrošināšanas atlīdzības pieprasītājs var pieprasīt Valsts ieņēmumu dienestam. Savukārt dokuments par to, kā aizgādībā bērns atradās, apdrošinātājam vai Transportlīdzekļu apdrošinātāju birojam varētu būt nepieciešams tikai ļoti retos gadījumos, kad apdrošinātājs vai Transportlīdzekļu apdrošinātāju birojs no atlīdzību lietā esošajiem dokumentiem konstatē, ka bērns varētu būt tikai viena vecāka aizgādībā. Līdz ar to šajos īpašajos gadījumos apdrošinātājam vai Transportlīdzekļu apdrošinātāju birojam būtu nepieciešams saņemt informāciju par to, kā aizgādībā bērns atradās, bet atbilstoši spēkā esošajam tiesiskajam regulējumam ne apdrošinātājs, ne Transportlīdzekļu apdrošinātāju birojs šādu informāciju pieprasīt nevar. Līdz ar to šī informācija būs jāsniedz pašai personai, kura pretendē uz apdrošināšanas atlīdzību, t.i., dokumentu (izziņu), kas pamato to, kā aizgādībā bērns atradās, pieprasot bāriņtiesā. OCTA likuma 31.pantā ir regulēts jautājums par zaudējumu atlīdzināšanu un tai skaitā šajā pantā ir minēts, ka jāņem vērā arī tas, vai par zaudējumu nodarīšanu vai to apmēra palielināšanu ir atbildīga pati ceļu satiksmes negadījumā iesaistītā persona. Piemēram, braukšana bez drošības jostas lietošanas, ja var konstatēt cēloņsakarību starp nodarītiem zaudējumiem un drošības jostas nelietošanu, ir apdrošināšanas atlīdzības apmēru pazeminošs faktors, tāpat arī OCTA likuma 31.panta vienpadsmitajā daļā minētais gadījums – ja cietusī persona (transportlīdzekļa pasažieris) zināja vai tai būtu vajadzējis zināt, ka transportlīdzekļa vadītājs ceļu satiksmes negadījuma brīdī bijis alkohola vai citas apreibinošas vielas reibumā. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz:* Transportlīdzekļu apdrošinātāju biroju;
* apdrošināšanas sabiedrībām, kurām ir tiesības veikt sauszemes transportlīdzekļu īpašnieku civiltiesiskās atbildības obligāto apdrošināšanu (11 apdrošināšanas sabiedrības);
* personām, kurām saskaņā ar OCTA likumu ir tiesības saņemt apdrošināšanas atlīdzību par ceļu satiksmes negadījumā personai nodarītajiem nemateriālajiem zaudējumiem, kas saistīti ar sāpēm un garīgām ciešanām cietušās personas fiziskas traumas, sakropļojuma, invaliditātes dēļ, kā arī apgādnieka, apgādājamā vai laulātā nāves dēļ vai tādēļ, ka apgādnieks, apgādājamais vai laulātais kļuvis par 1.grupas invalīdu;
* transportlīdzekļa īpašniekiem, kuri ir noslēguši apdrošināšanas līgumu, saskaņā ar kuru transportlīdzekļa īpašnieks uzņemas saistības maksāt apdrošināšanas prēmiju noteiktajā termiņā un apmērā, kā arī izpildīt citas noteiktās saistības, bet apdrošinātājs uzņemas saistības izmaksāt apdrošināšanas atlīdzību, iestājoties apdrošināšanas gadījumam.
 |
| 2. | Tiesiskā regulējuma ietekme uz tautsaimniecību un administratīvo slogu  | Iespējamais apdrošināšanas atlīdzības izmaksu pieaugums atbilstoši noteikumu projektam, par pamatu ņemot OCTA informācijas sistēmā esošos statistikas datus par 2011.-2013.gadā pieņemtajiem lēmumiem par apdrošināšanas atlīdzību par nemateriālajiem zaudējumiem izmaksām par CSNg Latvijā (neatkarīgi no CSNg gada) varētu būt aptuveni 1 miljons EUR katrā no iepriekš minētajiem lēmuma pieņemšanas gadiem (skat. anotācijas pielikumu – Excel faila 1 lapa).Iespējamie nākotnes nemateriālo zaudējumu izmaksu apmēri (pesimistiskākajā scenārijā), pamatojoties uz Ceļu satiksmes drošības direkcijas (turpmāk – CSDD) apkopoto informāciju par 2011.-2013.gadā Latvijā notikušajos CSNg cietušo un bojāgājušo skaitu, varētu būt aptuveni 13 miljoni EUR par katru iepriekš minēto CSNg gadu (skat. anotācijas pielikumu Excel faila 2 lapa). Aprēķins tika balstīts uz šādiem pieņēmumiem: * 60% no CSDD statistikā uzskaitītajiem CSNg cietušajiem un bojāgājušajiem būtu uzskatāmi par cietušajiem OCTA likuma izpratnē, kuriem būtu veicama izmaksa par nemateriālajiem zaudējumiem (ņemot vērā, ka CSNg, kurā iesaistīts 1 transportlīdzeklis un tā vadītājs, ir relatīvi mazāk nekā CSNg, kuros iesaistīta vairāk nekā 1 persona vai vismaz 2 transportlīdzekļu vadītāji, tad 40% cietušo un bojāgājušo CSDD statistikā tiek uzskatīti par CSNg zaudējumus nodarījušā transportlīdzekļa vadītāju, kuram apdrošināšanas atlīdzība nepienākas);
* aprēķinos izmantotais miesas bojājumu smaguma pakāpes, sakropļojuma vai invaliditātes īpatsvars, kā arī CSNg bojāgājušo personu palicēju (trešo personu) skaits tika brīvi izvēlēts, vienlaikus ievērojot dažādo miesas bojājumu smaguma pakāpju, invaliditātes grupu, palicēju skaita biežumus, attiecīgi nosakot, kurš faktors ir ar lielāku īpatsvaru tirgū, salīdzinot ar citiem;

- sabiedrības informētība par nemateriālo zaudējumu atlīdzināšanu OCTA ietvaros varētu ievērojami pieaugt.Ņemot vērā augstākminēto, nevar izslēgt būtisku OCTA prēmiju pieaugumu. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nav. |
| 2. | Atbildīgā institūcija | Finanšu ministrija, Transportlīdzekļu apdrošinātāju birojs |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2009.gada 16.septembra direktīva [*2009/103/EK*](http://pro.nais.lv/naiser/esdoc.cfm?esid=32009L0103) par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību, kas ir iepriekšējo direktīvu par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību konsolidētā versija. Līdz ar to Latvijai nebija nepieciešams ieviest Direktīvas [*2009/103/EK*](http://pro.nais.lv/naiser/esdoc.cfm?esid=32009L0103)prasības, jo šī direktīva pēc būtības ir ieviesta ar OCTA likumu (*likumprojekta anotācija pieejama http://helios-web.saeima.lv/bi8/lasa?dd=LP0709\_0*) un tā 2007.gada 27.septembra grozījumiem (*likumprojekta anotācija pieejama* [*http://helios-web.saeima.lv/saeima9/lasa?dd=LP0344\_0*](http://helios-web.saeima.lv/saeima9/lasa?dd=LP0344_0)).Ar noteikumu projektu tiek paredzēts izslēgt spēkā esošos apakšlimutus par personai nodarītajiem nemateriālajiem zaudējumiem, lai tiesiskais regulējums atbilstu:1. EST 2013.gada 24.oktobra spriedumam Drozdovs vs. AAS “Baltikums” lietā (C-277/12), EST 2013.gada 24.oktobra spriedumam [*K.Haasová* pret *Rastislav Petrík*, *Blanka Holingová* (Slovākijas lieta) (*C‑22/12*),](http://curia.europa.eu/juris/liste.jsf;jsessionid=9ea7d2dc30db77a57feb77284ff482a0d52dd08aa66a.e34KaxiLc3qMb40Rch0SaxuMa3b0?pro=&lgrec=lv&nat=&oqp=&dates=&lg=&language=lv&jur=C%2CT%2CF&cit=none%252CC%252CCJ%252CR%252C2008E%252C%252C%252C%252C%252C%252C%252C%252C%252C%252Ctrue%252Cfalse%252Cfalse&num=c-22%252F12&td=ALL&pcs=O&avg=&page=1&mat=or&jge=&for=&cid=553148) EST 23.01.2014. spriedumam *Enrico Petillo, Carlo Petillo v Unipol* (Itālijas lieta) *(C- 371/12)*
2. Eiropas Brīvās tirdzniecības asociācijas 2008.gada 20.jūnija spriedumam lietā E-8/07 *Celina Nguyen*, no kura izriet, ka ar Pirmās ([72/166/EEK](http://pro.nais.lv/naiser/esdoc.cfm?esid=31972L0166)), Otrās ([84/5/EEK](http://pro.nais.lv/naiser/esdoc.cfm?esid=31984L0005)) un Trešās ([90/232/EEK](http://pro.nais.lv/naiser/esdoc.cfm?esid=31990L0232)) transportlīdzekļu apdrošināšanas direktīvu nav saderīgs tas, ka atlīdzība par nemateriālajiem zaudējumiem (sāpēm un ciešanām) (*redress for non-economic injury („pain and suffering”)*), kas ir civiltiesiskās atbildības forma, netiek ietverta obligātās apdrošināšanas sistēmā*.*
 |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| **1.tabula****Tiesību akta projekta atbilstība ES tiesību aktiem** |
| Projekts šo jomu neskar |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2014.gada 5.februāra sēdē Transportlīdzekļu apdrošinātāju biroja Konsultatīvās padomes locekļi ir iepazīstināti ar to, ka nepieciešamas izmaiņas spēkā esošajā tiesiskajā regulējumā par personai nodarīto nemateriālo zaudējumu atlīdzināšanu. Konsultatīvās padomes locekļi atbalsta izmaiņu nepieciešamību spēkā esošajā regulējumā.2014.gada 6.martā Finanšu ministrijā notika sanāksme, kurā piedalījās Finanšu ministrijas, Tieslietu ministrijas, Finanšu un kapitāla tirgus komisijas un Transportlīdzekļu apdrošinātāju biroja pārstāvji, lai rastu risinājumu, kādā veidā būtu iespējams īstenot iepriekš minētajos EST spriedumos secināto, kā rezultātā tika panākta vienošanās, ka labākais risinājums ir jaunu Ministru kabineta noteikumu izstrāde, t.i., noteikumu projekta izstrāde.Noteikumu projekts saskaņots ar Transportlīdzekļu apdrošinātāju biroju un tā biedriem, Finanšu un kapitāla tirgus komisiju un Tieslietu ministriju. |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija, Transportlīdzekļu apdrošinātāju birojs, Finanšu un kapitāla tirgus komisija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Anotācijas III sadaļa – projekts šo jomu neskar

Finanšu ministrs A.Vilks

05.06.2014. 10:15

2635

I.Gailīte

67114314 ilze.gailite@ltab.lv

M.Stepiņš

67095490 maris.stepins@fm.gov.lv